উয়ারি-বটেশ্বর লয়াত ২০০৬ সালে প্রাপ্ত পুরাতাত্ত্বিক নিদর্শনর মাতুঙ ইলয়া বাংলাদেশ লয়াত মানু লাম পাতেসিলাতা আজিত্ত প্রায় ৪ হাজার বছর আগে। নিঙকরানি অর দ্রাবিড় বারো তিব্বতীয়-বর্মী জনগোষ্ঠীর মানু এপেইত লাম পাতেসিলা পিসে লয়া এহান ক্ষুদ্র ক্ষুদ্র রাজ্যেত বিভক্ত অসে। এপেইত স্থানীয় বারো বিদেশী শাসকে রাজত্ত করলা। আর্য জাতির হমানির  পিসে খ্রিস্টীয় চতুর্থত্ত ষষ্ঠ শতক পেয়া গুপ্ত রাজবংশই বাংলা রাজত্ত করেসিলা। থাংনাত শশাঙ্ক বুলিয়া স্থানীয় রাজাআগই কতমারি ক্ষমতাহান দখল করিয়া থসিল। প্রায় আহৌ বছরর অরাজকতা (যেহানরে মাৎসন্যায় পর্ব বুলিয়া মাততারা ) লমনির পিসে বৌদ্ধ লিচেতর পাল রাজবংশ বাংলার প্রায় হাবি লয়া দখল করলা বারো পিসেকার চারিহৌ বছর শাসন করিয়া গেলাগা। থাংনাক বার হিন্দু লিচেতর সেন রাজবংশ ক্ষমতাত কাহিলা। দ্বাদশ শতকে সুফি ধর্মপ্রচারক ঔতার আতে বাংলাত ইসলামর প্রবর্তন অইল। পিসেদে নানান সময়ে সামরিক অভিযান বারো যুদ্ধত জিঙিয়া মুসলিম শাসক ঔতায় ক্ষমতাহান দখল করেসিলা। ১২০৫-৬ মারির বারাদে ইখতিয়ার উদ্দিন মুহম্মদ বখতিয়ার খীলজী নাঙর তুর্কী আগই রাজা লক্ষ্মণ সেনরে তালকরিয়া সেন রাজবংশর পতন করুয়াসিল। ষোড়শ শতকে মোঘল সাম্রাজ্যর তলে আহানি আগে পেয়া বাংলা স্থানীয় সুলতান বারো জমিদার উতার আতে শাসিত অইল। মোঘল বিজয়র পিসে ঢাকাত বাংলার রাজধানীহান স্থাপিত অইল বারো এহার নাঙহান থইলা জাহাঙ্গীর নগর।